b"\n_START_ARTICLE_\nM'banza Kongo\n_START_SECTION_\nPovijest\n_START_PARAGRAPH_\nNaselje je osnovano koncem 15. stolje\xc4\x87a, prije dolaska Portugalaca 1483. godine i bilo je sjedi\xc5\xa1te lokalne vladaju\xc4\x87e dinastije Kilukeni. Povijesno sredi\xc5\xa1te grada je raslo oko kraljevske rezidencije, obi\xc4\x8dajnog suda i svetog drveta, gdje je nastalo i kraljevsko groblje. U vrijeme dolaska Portugalaca naselje je ve\xc4\x87 bilo veliko, mo\xc5\xbeda najve\xc4\x87e afri\xc4\x8dko naselje ispod ekvatora. Tijekom vladavine Alfonsa I., kralja Konga (1509.-1542.), Portugalci su dodali kamene gra\xc4\x91evine u skladu s europskim metodama gradnje u kombinaciji s lokalnim materijalima. Najva\xc5\xbenije gra\xc4\x91evine su bile crkve (njih 12), kao \xc5\xa1to je Crkva S\xc3\xa3o Salvador, ali i brojne privatne kapele, te dojmljiva dvokatna kraljevska pala\xc4\x8da koju je 1648. godine opisao posjetitelj i putopisac, Giovanni Francesco da Roma. Pretpostavlja se kako je 1630-ih imao oko 30.000 stanovnika (100.000 s okolicom) jer se u gradu obavljalo od 4.000 do 5.000 kr\xc5\xa1tenja godi\xc5\xa1nje._NEWLINE_Grad je bio jedno vrijeme napu\xc5\xa1ten tijekom gra\xc4\x91anskih ratova u 17. stolje\xc4\x87u, te je bio potpuno pust od 1678. do 1705. godine kada ga osvaja Dona Beatriz Kimpa Vita, proro\xc4\x8dica Kraljevstva Kongo i vo\xc4\x91a antonijanizma (kr\xc5\xa1\xc4\x87anske sekte koja je naukovala kako su Isus i drugi ranokr\xc5\xa1\xc4\x87anski sveci podrijetlom iz Konga). Nju je 1709. godine pobijedio i dao spaliti na loma\xc4\x8di kralj Pedro IV. (1695.-1718.) koji je obnovio grad kao prijestolnicu Kraljevstva. Usprkos nasilnom rivalstvu i komadanju kraljevstva, ono je nastavilo postojati neovisno sve do 19. stolje\xc4\x87a. Polovicom 19. stolje\xc4\x87a do\xc5\xa1lo je do ja\xc4\x8danja klanova i smr\xc4\x87u kralja Henriquea II. do\xc5\xa1lo je do borbe za vlast. Portugalci su podr\xc5\xbeali Pedra V. koji je uz njihovu pomo\xc4\x87 pobijedio 1857., ali je morao obe\xc4\x87ati vazalni sporazum prema Portugalu. Nakon pobune protiv portugalske vlasti 1914. godine, Portugal je ukinuo kraljevsku titulu Konga, ali su titularni kraljevi koristili ovaj naziv sve do 1964. godine._NEWLINE_Grad i ru\xc5\xa1evine crkve iz 16. stolje\xc4\x87a posjetio je papa Ivan Pavao II. 1992. godine. _NEWLINE_Prema procjeni iz 2010. godine, M'banza Kongo je imao 31.645 stanovnika.\n_START_SECTION_\nZnamenitosti\n_START_PARAGRAPH_\nNajznamenitija gra\xc4\x91evina M'banza Konga je katedrala iz 1491. godine, danas u ru\xc5\xa1evinama, a koja se smatra najstarijom crkvom zapadne subsaharske Afrike. Crkvu S\xc3\xa3o Salvador, lokalno poznatu kao nkulumbimbi, navodno su izgradili an\xc4\x91eli za jednu no\xc4\x87 1549. god., a dobila je status katedrale 1596. godine._NEWLINE_Jalankuwo (\xe2\x80\x9eDrvo snage krvi\xe2\x80\x9d), sudbeno drvo manikonga (kraljeva Konga) gdje su kraljevi pogubljivali osu\xc4\x91enike, se nalazi u sredi\xc5\xa1njem dijelu starog grada. Odmah pored je sunguilua, kvadrati\xc4\x8dna prizemnica u kojoj se tradicionalno kupalo tijelo kralja prije pokopa. Oboje su bile dijelom kraljevske pala\xc4\x8de koja je danas obnovljeni i moderni Kraljevski muzej. U njemu se nalazi dojmljiva kolekcija predmeta starog Kraljevstva, iako je ve\xc4\x87ina nestala tijekom Angolskog gra\xc4\x91anskog rata od 1976.-2002. god."